విద్యారంగ సమస్యలపై 30న ధర్నాలు
- జిల్లా, మండల కేంద్రాల్లో ఆందోళనలు..
* సిపిఎం రాష్ట్ర కార్యదర్శివర్గ సభ్యులు వెంకట్‌
నవతెలంగాణ బ్యూరో - హైదరాబాద్‌
        విద్యారంగ సమస్యలు పరిష్కరించాలని డిమాండ్‌ చేస్తూ ఈనెల 30న (మంగళవారం) జిల్లా, మండల కేంద్రాల్లో ధర్నాలు చేపట్టనున్నట్లు సిపిఎం రాష్ట్ర కార్యదర్శివర్గ సభ్యులు బి వెంకట్‌ తెలిపారు. ఆదివారం హైదరాబాద్‌లోని ఎంబి భవన్‌లో విద్యార్థి రంగ కార్యకర్తలతో కోట రమేష్‌ అధ్యక్షతన సమావేశం జరిగింది. అనంతరం బి వెంకట్‌ ఓ ప్రకటన విడుదల చేశారు. ప్రైవేట్‌ విద్యావ్యాపారాన్ని అరికట్టాలని డిమాండ్‌ చేశారు. ప్రభుత్వ స్కూళ్లు, వసతి గృహాల్లో ఉన్న సమస్యలు పరిష్కరించాలని కోరారు. పాఠశాలలు, వసతి గృహాలు తెరిచి 20 రోజులు గడుస్తున్నా ఎక్కడి సమస్యలు అక్కడే ఉన్నాయని తెలిపారు.
బంగారు తెలంగాణ అని ఎన్ని మాటలు చెప్పినా ప్రభుత్వ పాఠశాలలు, వసతి గృహాలను బలోపేతం చేయకుండా పట్టించుకోవడం లేదని విమర్శించారు. ప్రభుత్వ ప్రతిష్టాత్మకంగా ప్రకటించిన కెజి టు పిజి విద్య పథకం ఊసేలేదన్నారు. జీవో నెంబర్‌ 11ను తెచ్చి సర్కారు బడులను దెబ్బతీసేందుకు సిద్ధపడిందని తెలిపారు. ప్రభుత్వ పాఠశాలల్లో ప్రీ ప్రైమరీ లేకపోవడం వల్ల విద్యార్థులు ప్రైవేట్‌ స్కూళ్లవైపు పోతున్నారని పేర్కొన్నారు. ప్రభుత్వ బడుల్లో ప్రీ ప్రైమరీ తరగతులను ప్రారంభించాలని డిమాండ్‌ చేశారు.
      వసతి గృహాల్లో నాసిరకమైన భోజనం అందించడం లేదని, పక్కా భవనాల్లేక, ఇతర వసతుల్లేక విద్యార్థులు ఇబ్బంది పడుతున్నారని తెలిపారు. పిల్లలను వసతి గృహాలకు పంపడానికి తల్లిదండ్రులు భయపడుతున్నారని పేర్కొన్నారు. ప్రైవేట్‌ స్కూళ్లు ఇష్టారాజ్యంగా వ్యవహరిస్తున్నాయని తెలిపారు. ఫీజుల వసూలులో ప్రభుత్వ ఉత్తర్వులను ఖాతరు చేయడం లేదని పేర్కొన్నారు. ఏటా 25 నుంచి 40 శాతం వరకు ఫీజులు పెంచుతున్నాయని తెలిపారు. విద్యాహక్కు చట్టం ప్రకారం ప్రైవేట్‌, కార్పొరేట్‌ విద్యాసంస్థల్లో 25 శాతం సీట్లు ఆర్థికంగా బలహీన తరగతుల విద్యార్థులకు ఉచితంగా చదువు చెప్పాలని ఉన్నా ఎక్కడా అమలు కావడం లేదని పేర్కొన్నారు. తెలంగాణలో ఫీజుల నియంత్రణ చట్టం తేవాలని డిమాండ్‌ చేశారు. ఈ సమావేశంలో సాంబశివ, నాగేశ్వరరావు, జగదీష్‌, బాలరాజు, అశోక్‌, రామకృష్ణ, రమేష్‌, రవికుమార్‌, శేఖర్‌, రజని తదితరులు పాల్గొన్నారు.
మీ స్నేహితులకు రికమెండ్ చెయ్యండి